Imtella' Novembru 8, 2020 - Aġġornata 8 Ta' Novembru, 2020 4:12pm Il-Kap tal-Oppożizzjoni u tal-Partit Nazzjonalista, Bernard Grech, qal li l-Covid qed tolqot nies li għalkemm m'għandhomx il-virus, kellhom operazzjoni jew kura posposta, għax m'hemmx biżżejjed professjonisti fis-servizz tas-saħħa. F'kollegament bit-telefown fuq Net FM, Dr Grech qal li dan qed jiġri għax l-affarijiet ħarbu minn idejn il-gvern. Wissa li jekk il-gvern ma jiħux il-miżuri biex jitnaqqsu l-każi se jispiċċa jkollu jadotta lockdown. Il-Kap tal-Oppożizzjoni qal li issa huwa ċar li l-gvern tilef il-kontroll tal-pandemija tal-Covid. Saħaq li ma nistgħux nilgħabu mal-ħajja u s-saħħa tan-nies. Irrefera għal każi partikolari fejn qal li l-'contact tracing' ma sarx kif suppost għax m'hemmx biżejjed nies fis-sistema tas-saħħa li jlaħħqu mal-mewġa li dejjem qed togħla. Il-Kap Nazzjonalista qal ukoll li kien hemm nies li ġew infurmati li kura prevista jew operazzjonijiet li kellhom skedati ġew posposti minħabba li m'hemmx biżejjed riżorsi umani. Qal li dawn qed jintlaqtu indirettament mill-Covid, anke jekk ma ġewx infettati bil-virus. Huwa qal li l-politika li sejjaħ tal-'bluff' tal-Prim Ministru Robert Abela ħadmet ħafna fi żmien Joseph Muscat, imma qal li fejn tidħol il-ħajja tal-bniedem ma' jistgħux jittieħdu riskji. Ikkritika lill-Prim Ministru, li qal għalih 'business as usual' u qed jgħatti x-xemx bl-għarbiel waqt li jikkumenta li m'għandniex għalfejn ninkwetaw. Dr Grech qal li dan jikkuntrasta ma' dikjarazzjonijiet tal-Ministru għas-Saħħa li qed jirrapporta li s-sistema tas-saħħa qiegħda fi kriżi u tista' tikkollassa. Il-Kap Nazzjonalista qal li l-Oppożizzjoni ilha ġimgħat tgħid dan lill-gvern abbażi ta' diskussjonijiet li kellu t-team ta' azzjoni għall-Covid. Dr Grech tkellem ukoll fuq l-ambjent u qal li hemm bżonn nifhmu li l-bniedem ma jistax ikun f'saħħtu biss għax għandu l-flus imma l-bniedem jeħtieġ iserraħ il-menti. Qal li l-ambjent mhux qiegħed hemm biss biex nippresservawh imma nużawh mingħajr ma nagħmlu ħsara minnu u nagħmluh mutur ekonomiku. Semma l-proposta ta' patt soċjali li qed imexxi 'l quddiem il-Partit Nazzjonalista. Qal li huwa jrid li f'dan il-pajjiż kulħadd ikollu ċans li jekk irid jimxi 'l quddiem u ħadd ma jibqa' lura jew jingħata l-ġenb.